Ruter stilte ikke krav om batterikapasitet på Oslo-bussene
Det ble ikke stilt krav om batterikapasitet i anbudsprosessen for busstrafikken i Oslo, ifølge Ruter. Elbilforeningen er overrasket.  Tidligere i vinter ble det klart at de nye, elektriske bussene i Oslo sliter i vinterkulden: For dårlig batterikapasitet og problemer med lading førte til at bussene ikke hadde nok rekkevidde til å kjøre rutene de skulle. Det førte til et stort antall innstilte avganger.  Unibuss, som er en av operatørene som kjører bussruter i Oslo på oppdrag fra Ruter, innrømmet etter hvert at bussene fungerer dårligere enn ventet. Aftenposten har spurt Ruter om hvilke krav de stilte til operatørene om hvor stor rekkevidde og batterikapasitet det skulle være på bussene som skulle kjøre i hovedstaden på vinteren.  Svar: Det ble ikke stilt noen slike krav i anbudsprosessen. – Nei, batterikapasitet/rekkevidde har ikke vært tildelingskriterie, skriver pressetalsperson Øystein Dahl Johansen i Ruter i en e-post. Han forklarer at det ble beskrevet hvilke områder, behov, busslinjer og rutefrekvens som skulle dekkes. Og at det deretter er opp til operatøren å beskrive hvordan dette er planlagt løst, blant annet med antall busser.  Aftenposten har stilt Ruter følgende spørsmål: Ruter svarer ikke konkret på alle spørsmålene, men viser til at bussproblemene i vinter nå skal gjennom en ekstern undersøkelse.  – Det er naturlig at vi som del av denne evalueringen også går inn på kravene vi stiller i våre anbudsprosesser, inkludert om batterikapasitet/rekkevidde burde vært og/eller burde bli et tildelingskriterium, skriver Dahl Johansen.  Aftenposten har tidligere omtalt at Ruter allerede i 2015 ble advart om en for rask teknologiendring i kollektivtrafikken.  Likevel økte elbussparken raskt på kort tid noen år senere: Fra 2022 til utgangen av 2023 gikk antallet elbusser i Oslo opp fra 185 til 368. Elbilforeningen: Overrasket  Rekkevidde og batterikapasitet står sentralt når nye elbiler blir testet og omtalt.  – Som elbilist er jeg overrasket hvis dette ikke er nøye vurdert når man har kjøpt inn busser. Du må jo kjøpe inn kjøretøy som egner seg til det kjøretøyet skal brukes til. Det sier leder for kommunikasjon og samfunnskontakt i Elbilforeningen, Unni Berge.  Hun sier at deres erfaring er at batterikapasitet er viktig når folk skal velge hva slags type elektrisk kjøretøy de skal velge.  – Rekkevidde har jo noe å si når man skal kjøpe bil, og at det er ulik rekkevidde på sommeren og på vinteren. – Det er viktig at det offentlige gjør erfaringer med anbudene man har gjort, slik at man fremover gjør gode anbud når man skal kjøpe på nytt, legger hun til.  Sintef-forsker: Ikke nødvendig Odd André Hjelkrem er forsker ved avdeling Energisystemer i Sintef. Han mener at det burde være operatørene, og ikke Ruter, sitt ansvar å ha nok batterikapasitet til å kjøre bussrutene de skal.   – Jeg tenker at det ikke er nødvendig å spesifisere batterikapasitet i et anbud fordi det er såpass implisitt at operatøren gjør dette, sier Hjelkrem. Han påpeker at han ikke har kjennskap til Ruter sin prosess, men at det likevel er viktig å tilpasse busser og rekkevidde i henhold til ladetilbudet man har. – Anbudet Ruter har er for å dekke et rutetilbud. Det må jo være operatørene sitt ansvar å dekke dette tilbudet. Tilgjengelighet til ladeinfrastruktur og batterikapasitet bør være avgjørende faktorer i vurderingen av hvilke busser som benyttes av tilbyder, sier han.
Ruter stilte ikke krav om batterikapasitet for Oslo-busser i anbudsprosessen. Så ble det store problemer da vinterkulden kom.  Unibuss innrømmet at elbussene fungerte dårligere enn forventet.  Sintef-forsker mener operatørene, ikke Ruter, bør ha ansvar for å dekke tilbudet.